പാഠം 5
സൗഖ്യമാക്കുന്ന ദൈവിക ശക്തി
അധ്യാപക മാർഗ്ഗദർശി  ·  നോക്കൂ, കേൾക്കൂ, ജീവിക്കൂ – പുസ്തകം 8: പരിശുദ്ധാത്മാവിന്റെ പ്രവൃത്തികൾ

“വെള്ളിയും പൊന്നും എനിക്കില്ല; എനിക്കുള്ളതോ ഞാൻ നിനക്കു തരുന്നു. നസറായനായ യേശുക്രിസ്തുവിന്റെ നാമത്തിൽ നടക്ക.”



പാഠം അവതരിപ്പിക്കൽ
തുടക്കം
പാഠത്തിനു മുമ്പ് ഒരു കുട്ടിയെ ഭിക്ഷക്കാരനായി അഭിനയിക്കാൻ ഒരുക്കുക, അല്ലെങ്കിൽ നിങ്ങൾതന്നെ ഒരു ഭിക്ഷക്കാരനായി അഭിനയിക്കുക. ഈ വ്യക്തി എന്തു ചെയ്യുന്നു? അവൻ എന്തിനാണു ഭിക്ഷയെടുക്കുന്നതെന്നു നിങ്ങൾ കരുതുന്നു? സാധ്യമായ ഉത്തരങ്ങൾ: അവൻ മുടന്തനായിരിക്കാം, അല്ലെങ്കിൽ ജോലി ചെയ്യാൻ കഴിയാത്തവിധം രോഗിയായിരിക്കാം.
പാഠത്തിലെ പ്രധാന ആശയങ്ങൾ
ഇത് വളരെ നാടകീയമായ ഒരു കഥയാണ്. ബൈബിൾ ഭാഗം പല തവണ വായിച്ച് നന്നായി മനസ്സിലാക്കിയശേഷം കഥ സ്വന്തം വാക്കുകളിൽ പറയുക.
1.	ഭൂമിയിൽ ജീവിച്ചിരുന്നപ്പോൾ യേശുവിന്റെ ശിഷ്യന്മാരിൽ രണ്ടുപേരായിരുന്ന പത്രൊസും യോഹന്നാനും ആദ്യത്തെ ക്രിസ്തീയ സഭയുടെ നേതാക്കളായിരുന്നു. അവർ എല്ലാ ദിവസവും ഉച്ചതിരിഞ്ഞ് മൂന്നു മണിക്ക് പ്രാർത്ഥിക്കാൻ ദൈവാലയത്തിൽ പോയിരുന്നു (3:1).
2.	പടിവാതിൽക്കൽ അവർ ഒരു ഭിക്ഷക്കാരനെ കണ്ടു. ആ മനുഷ്യനെയും അവനു സംഭവിച്ച കുറവിനെയും വിവരിക്കുക (3:2-3).
3.	പത്രൊസും യോഹന്നാനും നിന്ന് അവനെ നോക്കി (3:4-5).
4.	പത്രൊസ് ഭിക്ഷക്കാരനോടു സംസാരിച്ചു (3:6).
5.	ആ മനുഷ്യൻ എഴുന്നേറ്റുനിന്നു. അവൻ സൗഖ്യം പ്രാപിച്ചു (3:7)! ചിത്രം 5 കാണിക്കുക. അവൻ തുള്ളിച്ചാടി ദൈവത്തെ സ്തുതിച്ചുകൊണ്ട് ദൈവാലയത്തിൽ പ്രവേശിച്ചു. എല്ലാവരും ആശ്ചര്യപ്പെട്ടു (3:8-10).
6.	ജീവനുള്ള കർത്താവായ യേശുവിന്റെ ശക്തിയിലുള്ള വിശ്വാസത്താലാണ് ഭിക്ഷക്കാരൻ സൗഖ്യം പ്രാപിച്ചതെന്നു പത്രൊസ് ജനങ്ങളോടു പറഞ്ഞു (3:15-16).
പ്രവർത്തനം
അഭിനയിക്കാൻ ഏറ്റവും അനുയോജ്യമായ കഥയാണിത്. ക്ലാസ്സിനെ മൂന്നുപേരുള്ള ഗ്രൂപ്പുകളായി തിരിക്കുക. ഗ്രൂപ്പിൽ ഒരാൾ ഭിക്ഷക്കാരനും മറ്റൊരാൾ യോഹന്നാനും മൂന്നാമത്തെയാൾ പത്രൊസും ആയിരിക്കട്ടെ; പത്രൊസ് മനഃപാഠ വാക്യം പറയണം. തുടർന്ന് അവരുടെ വേഷങ്ങൾ മാറ്റിക്കൊടുക്കുക, അങ്ങനെ അവസാനം ഓരോ കുട്ടിയും ഇന്നത്തെ മനഃപാഠ വാക്യം ചൊല്ലിയിരിക്കും.

